stanford-oval/wikipedia huggingface dataset:
אנטרטיינמנט ויקלי

| --- | --- |


תמונת שער של ג'ון לנון ופול מקרטני על גיליון אנטרטיינמנט ויקלי, 2009
 מו"ל:  Meredith Corporation 
 בעלים:  Time Inc. 
 תאריכי הופעה:  1990–הווה (כ־34 שנים) 
 שפה:  אנגלית 
 מערכת:  ניו יורק 
 מדינה:  ארצות הברית 
 ISSN:  1049-0434, 2169-3188
 ew.com
 
אנטרטיינמנט ויקלי (אנגלית: Entertainment Weekly; לעיתים מקוצר לראשי התיבות: EW) הוא מגזין אמריקאי, היוצא לאור על ידי "טיים" (חלק מתאגיד טיים וורנר), ואשר מסקר נושאי תרבות כגון טלוויזיה, מוזיקה, תיאטראות ברודוויי, ספרים ותרבות פופולרית.
המגזין פונה אל הקהל הרחב, ומתמקד בכתיבה ביקורתית על התקשורת ותעשיית הבידור, בניגוד למגזינים מקבילים, אשר פונים בעיקר אל "הברנז'ה" האמריקאית, או מתמקדים בסיקורם של סלבריטאים.
אלקטרופורזה

תוצאות אלקטרופורזה צבועות בקומאסי כחול, צבע המשמש לצביעת חלבונים
אלקטרופורזה (באנגלית: Electrophoresis) היא שיטה בכימיה אנליטית ובביולוגיה מולקולרית המאפשרת הפרדת חומרים המצויים בתערובת לפי גודלם. זוהי אחת השיטות המדעיות הנפוצות בכימיה ובביולוגיה.
באלקטרופורזה מונחת התערובת (מומסת בנוזל או נוזלית בעצמה) על גבי משטח העשוי ג'ל. זרם חשמלי מועבר דרך הג'ל, כך שצידו האחד טעון חיובית והשני - שלילית. המולקולות בתערובת, אשר טעונות חשמלית, נודדות באיטיות לעבר קצהו האחד של הג'ל, כתוצאה מהכוח החשמלי הפועל עליהן.
המולקולות בתערובת אינן נודדות בקצב זהה. מולקולות כבדות יותר נודדות באיטיות, ואילו מולקולות קלות נודדות במהירות ומגיעות רחוק יותר בג'ל. גם אם לשתי מולקולות שונות משקל זהה, הרי שצורתן המרחבית משפיעה אף היא על קצב הנדידה. כך מושגת הפרדת התערובת למרכיביה.
עקרון פעולת האלקטרופורזה מזכיר את זה של הכרומטוגרפיה, אף היא שיטה אנליטית נפוצה. ההבדל ביניהן הוא שבכרומטוגרפיה לא נעשה שימוש בחשמל; התערובת נודדת הודות לכוחות כימיים (מים המטפסים ספונטנית במעלה הנייר בכרומטוגרפיית נייר, למשל) או עקב הפעלת לחץ (ב-HPLC, כרומטוגרפיית נוזל בלחץ גבוה). באלקטרופורזה מניעה המשיכה החשמלית את המולקולות באופן בלעדי.
השימוש הנפוץ ביותר של האלקטרופורזה הוא בביולוגיה, ובמיוחד בביוכימיה, בביולוגיה מולקולרית ובגנטיקה. חלבונים וגדילי DNA ו-RNA מתאימים מאוד להפרדה באלקטרופורזה, וזוהי השיטה העיקרית להפרדתם (במיוחד של שני האחרונים).
הפרדת חלבונים

בהפרדת חלבונים עשוי הג'ל מפולימר אמידי הקרוי פוליאקרילאמיד. לפני הרצת התערובת בג'ל מוסיפים לה בדרך-כלל דטרגנט הנקרא SDS (סודיום דודציל סולפט); עתה מכונה השיטה באופן מלא SDS-PAGE, ראשי תיבות באנגלית של Sodium Dodecyl Sulfate - PolyacrylAmide Gel Electrophoresis. הדטרגנט נקשר לחלבון ביחס התואם לגודל החלבון - מולקולת SDS אחת נקשרת לכל שתי חומצות אמינו. ה-SDS טעון שלילית, וכך מגביר את יכולת הנדידה של החלבון בשדה החשמלי; רוב יכולת הנדידה מושגת למעשה באמצעות ה-SDS, ולא מסתמכת על המטען החשמלי של החלבון עצמו. בנוסף, גורם ה-SDS לשבירת קשרים בחלבון ולהרס המבנה השניוני והשלישוני שלו. לאחר טיפול ב-SDS כל החלבונים בתערובת הופכים לליניאריים (קוויים), כך שהפרדתם עתה מבוססת באופן מלא על גודלם (כלומר, על מספר חומצות האמינו המרכיבות אותם). ללא טיפול ב-SDS עלולים חלבונים השונים במבנם המרחבי לנדוד האחד ביחס לשני במהירויות שאינן יחסיות למסה המולרית שלהם. כך, חלבונים בעלי מסה מולרית זהה עשויים לנדוד במהירויות שונות, עקב הסתבכות של חלבונים בעלי מבנה מרחבי רחב בחריצים הזעירים שבג'ל.
שני חומרים נוספים בהם משתמשים בדרך כלל לפני הרצת תערובת חלבונים הם DTT ויודואצטאמיד. הראשון מחזר קשרים דיסולפידיים (קשרי גופרית-גופרית בין שיירי ציסטאין בחלבונים), והשני מוסיף לשיירי הציסטאין החשופים קבוצת אצטיל (CH3CO) כדי למנוע מהם מליצור קשרים דיסולפידיים מחדש. לעיתים משתמשים בבטא-מרקפטואתנול לצורך חיזור הקשרים הדיסולפידיים. קשרים אלו תורמים רבות ליציבות החלבון ולצורתו התלת-ממדית; הטיפול בשני חומרים אלו תורם אף הוא, אם כן, לקבלת חלבונים קוויים, בעלי צורה אחידה.
לתערובת החלבונים יש להוסיף תרכובת צבע כלשהי אשר מאפשרת לחוקר לקבל אינדיקציה על התקדמות החלבונים ולכן גם מתי להפסיק את ההרצה. קומאסי כחול (באנגלית: Coomassie blue) משמש לעיתים קרובות למטרה זו.
הפרדת חומצות גרעין

בהפרדת חומצות גרעין עשוי הג'ל מאגרוז (Agarose), פחמימה הדומה לאגר; כאן לא נעשה שימוש ב-SDS. בנוסף יש להוסיף לג'ל תרכובת כלשהי אשר תיצמד אל חומצות הגרעין כדי שניתן יהיה לראותן לאחר שנדדו (חומצות הגרעין עצמן שקופות ולא ניתן לראותן). התרכובת הנפוצה ביותר לשימוש זה היא אתידיום ברומיד. תרכובת זו היא פלואורסצנטית ולפיכך ניתן לראות את תוצאות הג'ל אך ורק תחת קרינה אולטרה-סגולה, בניגוד לאלקטרופורזת SDS.
את דגימות ה-DNA או ה-RNA שאותן מטעינים על גבי הג'ל יש לערבב עם תערובת צבע מיוחדת; תערובת זו נודדת בשדה החשמלי (תמיד בקצב זהה, ללא קשר לדגימות עצמן) ומסמנת למפעיל את המיקום המוערך של הדגימות ואת קצב התקדמות התהליך (הרצה ארוכה מדי של הג'ל גורמת בפשטות לנדידתן של הדגימות אל מחוץ לג'ל ולכישלון הבדיקה). התערובת מכילה מעט גליצרול, העוזר לתמיסה המימית של חומצות הגרעין לשקוע בחריץ ההטענה. היות שהמבנה התלת-ממדי של חומצות הגרעין לא נהרס בתהליך האלקטרופורזה, ניתן לחתוך את הדגימות מהג'ל בסכין לאחר הרצתן, לטהרן משיירי האגרוז ולהשתמש בהן בהמשך. קיימות ערכות מסחריות רבות המשמשות במיוחד לטיהור חומצות גרעין בג'ל.
סולם

ללא נקודות ייחוס ידועות לא ניתן להעריך את גודלם של החלבונים או של חומצות הגרעין שהופרדו באמצעות אלקטרופורזה. למטרה זו משמשת בדרך כלל תערובת מסחרית ומוכנה מראש - "סולם" - המכילה דגימות חלבון או חומצת גרעין שגודלן ידוע מראש. במקרה של חומצות גרעין מיוצרים הסולמות באמצעות חיתוך של גדיל DNA מסוים באמצעות אנזימי הגבלה. הגדיל בו משתמשים יכול להיות פלסמיד מסוים, גנום של נגיף (בקטריופאג' למדא, למשל), או כל גדיל אחר אשר חיתוכו מייצר פסים נאים וברורים אשר גודלם ידוע. כך, למשל, חיתוך של הגנום השלם של פאג' למדא באמצעות אנזים ההגבלה HindIII מייצר תמיד 8 פסים. הפס הקטן ביותר הוא בן 125 נוקלאוטידים; הפס שאחריו - 564 נוקלאוטידים; וכן הלאה. באמצעות הרצת סולם הלמדא במקביל להרצת דגימות DNA ניתן להשוות מיקומם של הפסים המתקבלים בדגימה אל מול הפסים שבסולם, ובכך להעריך את גודלם של הראשונים. בשלוש תמונות האלקטרופורזה משמאל ניתן לראות את הסולם בקצה השמאלי של הג'ל.
וריאציות של אלקטרופורזה

ב-1975 פותחה האלקטרופורזה הדו-ממדית, המשלבת מיקוד איזואלקטרי עם אלקטרופורזה. בשיטה זו, המדויקת בהרבה מכל אחת משתי השיטות כשמשתמשים בהן בנפרד, ציר ה-Y של הג'ל מבוסס על אלקטרופורזה, והשדה החשמלי משתנה לאורכו. ציר ה-X מבוסס על מיקוד איזואלקטרי, ודרגת החומציות (ה-pH) משתנה לאורכו. החלבונים מופרדים באופן כפול, לפי גודלם ולפי הנקודה האיזואלקטרית שלהם. בשיטה זו ניתן לבודד בהצלחה אלפי חלבונים על-גבי ג'ל אחד.
באלקטרופורזה בְנִים (באנגלית: Capillary) מתרחש כל התהליך בצינור גמיש, ארוך (עד 100 מטרים) ודק ביותר (קוטרו הפנימי פחות ממילימטר). התערובת מוזרקת בלחץ או תוך שימוש בוואקום אל הנים, אשר אינו מכיל ג'ל, כי אם מצופה בצידו הפנימי בסיליקה או בחומר דומה. התוצאות מפוענחות על ידי גלאי ומוצגות באופן גרפי על-גבי צג או מודפסות על-גבי נייר. בניגוד לאלקטרופורזה הפשוטה, הפרימיטיבית והזולה, מכשירי אלקטרופורזה בנים הם יקרים מאוד ונמצאים בחזית הטכנולוגיה העכשווית. השיטה מהירה ומדויקת ביותר.
ראו גם

תספיג חלבון
אלקטרופורזה אלכסונית
אלקטרו-אוסמוזה
SDS
אלן קראב

| --- | --- |

קראב בשנת 2019
 לידה:  9 באפריל 1992 (בן 32) לוס אנג'לס שבקליפורניה, ארצות הברית
 עמדה:  קלע
 גובה:  1.96 מטרים
 מכללה:  אוניברסיטת קליפורניה בברקלי
 דראפט:  בחירה מספר 31, 2013 קליבלנד קאבלירס
 קבוצות כשחקן
 2013–2017   2017–2019   2019–2020   2020:  פורטלנד טרייל בלייזרס   ברוקלין נטס   אטלנטה הוקס   מינסוטה טימברוולבס
אלן לסטר קראב השלישי (באנגלית: Allen Lester Crabbe III; נולד ב-9 באפריל 1992) הוא כדורסלן אמריקאי, המשחק בעמדת הקלע.
נעורים וקריירת מכללות

קראב נולד בלוס אנג'לס שבקליפורניה, הוא הצטיין בכדורסל במדי נבחרת התיכון שלו ונבחר למר כדורסל של התיכונים במדינת קליפורניה לשנת 2010. בשנים 2010–2013 שיחק כדורסל באוניברסיטת קליפורניה בברקלי, ורשם במהלכן ממוצעים של 15.7 נקודות ו-5.7 ריבאונדים למשחק. בעונתו האחרונה בליגת המכללות נבחר לשחקן העונה בליגת ה-Pac-12.
קריירה מקצועית > פורטלנד טרייל בלייזרס

בדראפט ה-NBA של 2013 נבחר בסיבוב השני במקום ה-31 סך הכל על ידי קליבלנד קאבלירס והזכויות על החתמתו הועברו מיד לפורטלנד טרייל בלייזרס תמורת שתי בחירות דראפט עתידיות בסיבוב השני. בעונתו הראשונה בקבוצה מיעט לשחק ובמהלכה הועבר מספר פעמים לשחק בליגת הפיתוח. בעונתו השנייה שותף ב-51 משחקים מהם פתח בחמישייה בתשעה. בעונתו השלישית כבר הפך לחלק חשוב ברוטציה של הטרייל בלייזרס, שיחק ב-26 דקות בממוצע למשחק והשיג ממוצע של 10.3 נקודות למשחק בעונה הסדירה ו-9.5 נקודות בממוצע למשחק בפלייאוף. לפני 2016/2017 חתם על חוזה חדש בקבוצה לתקופה של ארבע שנים ועל סך 75 מיליון דולר.
קריירה מקצועית > ברוקלין נטס

ב-25 ביולי 2017 עבר קראב בטרייד לברוקלין נטס בתמורה לאנדרו ניקולסון.
קריירה מקצועית > אטלנטה הוקס

ב-6 ביולי הועבר יחד עם ניקיל אלכסנדר-ווקר לאטלנטה הוקס, בתמורה לטוריאן פרינס.
קריירה מקצועית > מינסוטה טימברוולבס

בינואר 2020, לאחר 28 משחקים בלבד באטלנטה, הועבר בטרייד למינסוטה טימברוולבס בתמורה לג'ף טיג וטרביון גראהם. לאחר תשעה משחקים במינסוטה שוחרר קראב מהקבוצה.
סטטיסטיקות הקריירה ב-NBA > בעונה הסדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2013/2014 | פורטלנד | 15 | 0 | 6.7 | 0.364 | 0.429 | 0.750 | 0.6 | 0.4 | 0.1 | 0.1 | 2.2 |
| 2014/2015 | פורטלנד | 51 | 9 | 13.4 | 0.412 | 0.353 | 0.750 | 1.4 | 0.8 | 0.4 | 0.3 | 3.3 |
| 2015/2016 | פורטלנד | 81 | 8 | 26.0 | 0.459 | 0.393 | 0.867 | 2.7 | 1.2 | 0.8 | 0.2 | 10.3 |
| 2016/2017 | פורטלנד | 79 | 7 | 28.5 | 0.468 | 0.444 | 0.847 | 2.8 | 1.2 | 0.7 | 0.3 | 10.7 |
| 2017/2018 | ברוקלין | 75 | 68 | 29.3 | 0.407 | 0.378 | 0.852 | 4.3 | 1.6 | 0.6 | 0.5 | 13.2 |
| 2018/2019 | ברוקלין | 43 | 20 | 26.3 | 0.367 | 0.378 | 0.732 | 3.4 | 1.1 | 0.5 | 0.3 | 9.6 |
| 2019/2020 | אטלנטה | 28 | 1 | 18.6 | 0.364 | 0.323 | 0.750 | 2.3 | 1.0 | 0.5 | 0.1 | 5.1 |
| 2019/2020 | מינסוטה | 9 | 0 | 14.6 | 0.324 | 0.231 | 0.500 | 1.3 | 0.6 | 0.0 | 0.0 | 3.2 |
| קריירה |  | 381 | 113 | 24.0 | 0.425 | 0.387 | 0.831 | 2.8 | 1.1 | 0.6 | 0.3 | 9.1 |
סטטיסטיקות הקריירה ב-NBA > בפלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2015 | פורטלנד | 2 | 1 | 19.5 | 0.800 | 1.000 | 0.000 | 1.5 | 0.5 | 1.0 | 0.5 | 5.0 |
| 2016 | פורטלנד | 11 | 0 | 27.5 | 0.521 | 0.429 | 0.737 | 2.9 | 1.4 | 0.6 | 0.1 | 9.5 |
| 2017 | פורטלנד | 4 | 0 | 23.0 | 0.375 | 0.231 | 0.333 | 3.3 | 0.5 | 0.3 | 0.0 | 5.5 |

| קריירה |  | 17 | 1 | 25.5 | 0.500 | 0.400 | 0.682 | 2.8 | 1.1 | 0.6 | 0.1 | 8.1 |
הערות שוליים

↑  אטלנטה מצרפת את קראב ואלכסנדר-ווקר, באתר הקבוצה, 6 ביולי 2019
↑  קראב נשלח בטרייד למינסוטה, באתר הקבוצה, 16 בינואר 2020
↑  מינסוטה משחררת את קראב, באתר הקבוצה, 29 בפברואר 2020
אלמיזאורוס

| אלמיזאורוס |
| --- | --- |
  מד אורך של האלמיזאורוס ואיור אפשרי שלו
תקופה
קרטיקון עליון, 75.5 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: בעלי אגן דמוי לטאה
תת־סדרה:: תרופודה
משפחה:: קנגנתיים
סוג:: אלמיזאורוס
מינים
 Elmisaurus rarus
שם מדעי
 Elmisaurus

אלמיזאורוס (שם מדעי: Elmisaurus; ממונגולית: "elmyi/ölmyi" - "סוליית כף רגל" עם הסיומת "saurus" שפירושה: "לטאה") הוא סוג של דינוזאור תרופוד שהיה קרוב לצ'ירוסטנוטס (אליו השתייך בעבר) והשתייך למשפחת הקנגנתיים שבקבוצת האובירפטורוזאורים. מאובניו נמצאו באומנוגובי שבמונגוליה ב-1981 על ידי הלצ'קה אוסמולסקה. נמצא בסוג זה מין בודד שידוע בעיקר ממאובני כפות רגליים אחוריות וקדמיות. מאובנים שנחשבו שייכים אליו באמריקה הצפונית עברו לסוג אורניתומימוס.
האלמיזאורוס היה תרופוד דו-רגלי באורך 1.68 מטר והיה בעל כפות רגליים גדולות באורך 15 ס"מ, איתם יכל לנוע במהירות. הוא היה מכוסה בנוצות והיה בעל צוואר ארוך ולסתות בעלות מקור קרני קשה עם "כיפה" גדולה לראשו. מבנה הכפות שנמצאו ונחקרו ב-2001 הוביל חלק מהחוקרים לחשוב שהם נשברו משבר מאמץ, אך הטענה לא הוכחה.
אלתר טפליקר

| --- | --- |
אין תמונה חופשית
 תקופת הפעילות:  ? – 14 במרץ 1919 
 נרצח:  14 במרץ 1919 י"ב באדר תרע"ט 
 השתייכות:  חסידות ברסלב 
 רבותיו:  נחמן גולדשטיין 
 חיבוריו:  משיבת נפש 
 
הרב אלתר טפליקר היה כינויו של רבי משה יהושע בזשיליאנסקי (נרצח בי"ב באדר תרע"ט, 14 במרץ 1919), מהדמויות המרכזיות בין חסידי ברסלב בעיירה אומן בסוף המאה ה-19 ובראשית המאה ה-20, ומחשובי הסופרים של חסידות ברסלב.
קורות חייו

נולד לרבי אשר זעליג מהעיירה טפליק הסמוכה לאומן. אביו היה תלמידו של רבי נתן מנמירוב, תלמידו הקרוב של רבי נחמן מברסלב. הרב אלתר טפליקר עצמו התקרב לקבוצת החסידים באומן לאחר שנישא (בשנית) לאחותו של רבי אברהם חזן שהיה בנו של רבי נחמן חזן, תלמידו של רבי נתן ומנהיגם של חסידי ברסלב באומן. רבי אלתר טפליקר היה מתלמידיו של רבי נחמן מטשערין, ולמד גם משאר תלמידיו של רבי נתן.
בשנת תרמ"ב (1882) ביקר בארץ ישראל. ב-1919, בהיותו בערך בן 70, נרצח בפוגרום בטפליק על ידי קבוצת מהפכנים בעיצומה של מלחמת האזרחים באוקראינה. על פי המסורת החסידית היה זה בעת שישב ולמד בביתו.
חיבוריו

רבי אלתר טפליקר היה הראשון שיזם הדפסת כתבי רבי נחמן מברסלב ותלמידו רבי נתן במתכונת של חלוקה לנושאים שונים. ספריו המפורסמים הם משיבת נפש (למברג תרס"ב) העוסק בנושאי אמונה, תשובה ועבודת ה', והשתפכות הנפש (ירושלים תרס"ד) העוסק בענייני תפילה והתבודדות, נושאים מרכזיים בתורת ברסלב. לספריו הייתה השפעה רבה על חסידי ברסלב. כמה ממנהיגי החסידות בדורות שאחריו העידו על עצמם שהמפגש הראשון שלהם עם תורת ברסלב היה דרך ספרו "השתפכות הנפש". בדור האחרון הודפסו ספריו במהדורות רבות וזכו לתפוצה רחבה.
ספריו הנוספים הם: "אמונת עיתך" (למברג תרס"ג עם ימי מוהרנ"ת) - העוסק במעלת ניצול הזמן, "אור זורח" (ירושלים תרפ"ז) - פירוש על הגדה של פסח, "מילי דאבות" (פיוטרקוב תרע"ד) - על מסכת אבות ופירוש "מי הנחל" (בני ברק תשכ"ה) על חלק מספרו של רבי נחמן מברסלב, לקוטי מוהר"ן. רבים מכתבי היד שלו ובהם מסורות ושמועות מזקני החסידים וכן ספרים נוספים שהכין להדפסה - אבדו. ספרו של ד"ר צבי מרק "מגילת סתרים: חזונו המשיחי הסודי של ר' נחמן מברסלב" מתבסס על כתב יד של רבי אלתר טפליקר.
לקריאה נוספת

הרב נח הלוי שטרנפלד, גידולי הנחל, עמ' יג-יד
נתן צבי קניג, נוה צדיקים, בני ברק תשכ"ט, שער ח
חיים מנחם קרמר, לעבור את הגשר הצר, עמ' 383
אלתר חנוך הניך ליבוביץ

| --- | --- |

 לידה:  2 ביוני 1918 שיילצ'נינקי, ליטא 
 פטירה:  15 באפריל 2008 (בגיל 89) ניו יורק, ארצות הברית 
 מקום קבורה:  Mount Judah Cemetery 
 תקופת הפעילות:  ? – 15 באפריל 2008 
 תפקידים נוספים:  ראש ישיבה 
 אב:  חיים דוד ליבוביץ 
 
אלתר חנוך הניך ליבוביץ (תרע"ח, 2 ביוני 1918 - י' בניסן תשס"ח, 15 באפריל 2008) היה ראש ישיבת רבי ישראל מאיר הכהן ("ישיבת חפץ חיים") בארצות הברית.
קורותיו

נולד בסולצ'ניק, עיירה קרובה לגבול ליטא-פולין, בקרבת קובנה. בנו היחיד של הרב דוד ליבוביץ. משפחתו היגרה לארצות הברית בשנת 1928 שם אביו יסד את הישיבה ב-1933 וקרא לה על שם החפץ חיים שנפטר באותה שנה.
לאחר פטירת אביו, בשנת 1941, החליף אותו בראשות הישיבה, למרות גילו הצעיר (23). את רוב חייו השקיע בבנייה והרחבה של הישיבה, שלימים הפכה לאחד מעמודי התווך של היהדות האורתודוקסית באמריקה. הוא עודד את תלמידיו לפתוח סניפים לישיבה ברחבי ארצות הברית, בירושלים ובקנדה. בנוסף נפתחו שלושה בתי ספר לבנות ברוח הישיבה, וישיבת "נחלת ישראל יצחק" (בעבר "זיכרון דוד") ברמת בית שמש, שייסד הרב הלל וואקסמאן.
היה נשוי לפשה, בתו של הרב אברהם חיים טרופ – בנו של הרב נפתלי טרופ וחתנו של הרב יעקב משה ספיר. לזוג לא היו ילדים. לאחר פטירתה, בשנת 2002, נישא בשנית לדניאלה.
מספריו

חידושי הלב - חידושים על פרשת השבוע ברוח תנועת המוסר שערך תלמידו המובהק הרב בנימין לובאן.
ספר ברכת דוד (על-שם אביו) - על סוגיות הש"ס במסכתות הנלמדות בישיבה: יבמות, כתובות, נדרים, גיטין, קידושין, בבא קמא, בבא מציעא, בבא בתרא
ספר תפארת דוד (על-שם אביו) - על דרך הלימוד בישיבה.
מתלמידיו

הרב ברוך חייט
הרב אליקים רוזנבלט
הרב חיים דוב אלטוסקי
אלתר אלעזר מנחם בידרמן

קברו בהר הזיתים
רבי אלתר אלעזר מנחם בידרמן (רבי אלתר, ד' באב ה'תרצ"ה 13 ביולי 1935 – י"ד בטבת ה'תשס"א, 9 בינואר 2001) היה אדמו"ר מלעלוב בבני ברק, בבית המדרש ברחוב רבי עקיבא.
ביוגרפיה

נולד בירושלים שבין החומות לרבי משה מרדכי בידרמן מלעלוב ולעטיל. נקרא על שם דודו רבי אלתר בידרמן מסוסנוביץ וסבו רבי אלעזר מנחם בידרמן מלעלוב.
בילדותו עברה משפחתו לתל אביב, והתחנך בתלמוד תורה חב"ד. בבחרותו למד בישיבת תפארת ציון. נחשב לעילוי, והחזון איש נהג לדבר איתו בלימוד. כמו כן למד אז אצל רבי מיכל יהודה ליפקוביץ. אחר כך למד בישיבת לומז'ה בפתח תקווה יחד עם הרב חיים קניבסקי. במשך חצי שנה למד בישיבת בעלז בקטמון.
נישא לחיה עלקא, בת הרב שמעון אהרן הרשקוביץ אב"ד סלאוויטא. אחרי הנישואין למד בכולל ברסלב בבני ברק בראשות הרב נתן צבי קניג. מסר שיעורים בישיבת לעלוב בתל אביב.
אחר פטירת אמו הקים כולל אברכים.
לאחר פטירת אביו רבי משה מרדכי בשנת תשמ"ז, פעל להכתרת אחיו הגדול רבי אברהם שלמה בידרמן לממלא מקום. הוא עצמו החל לכהן כאדמו"ר מספר שנים אחר כך, בבית מדרשו של אביו ברחוב רבי עקיבא. הקים בית מדרש נוסף בצמוד לביתו ברחוב רמב"ם.
נפטר בפתאומיות, ליל י"ד בטבת תשס"א, לאחר שערך טיש לרגל הילולת סבו רבי משה בידרמן בי"ג טבת, ונקבר בהר הזיתים.
דברי תורתו מודפסים מדי שבוע בעלון "זכרו תורת משה" היוצא לאור על ידי חסידי לעלוב.
בניו

הרב דוד צבי שלמה נפתלי בידרמן, ממלא מקומו. נשוי לדינה בת רבי אברהם יצחק קאהן. מתגורר בבורו פארק, ובית מדרשו בשדרה ה-18. תחת נשיאותו גם בתי המדרש בבני ברק, ותלמודי תורה בבורו פארק ובמודיעין עילית. נוהג להגיע לישראל בימי השובבי"ם.
הרב יעקב יצחק, גם הוא אדמו"ר בבורו פארק, ובית מדרשו בשדרה ה-19. לו בית מדרש גם בירושלים בעיר העתיקה. חתן הרב מנשה קליין.
הרב נחמן, משפיע חסידי. חתן אב"ד טשאבא.
הרב אלימלך בידרמן, משפיע חסידי ומחבר סדרת הספרים "באר הפרשה". חתן רבי נתן דוד רוזנבוים מזוטשקא.
הרב חיים יוסף, רב בית המדרש לעלוב בבני ברק, ראש ישיבת "פנים מאירות - להורות נתן" ומשפיע חסידי. מחבר סדרת הספרים "חיבת העבודה". חתן הרב נתן גשטטנר.
הרב שמואל שמעלקא, רב בית המדרש לעלוב בלונדון.
הערות שוליים

↑  בשבת: יומא דהילולא של כ"ק האדמו"ר רבי אלתר מלעלוב זי"ע. שחרית, 21.12.2018.
| --- | --- |
בקרת זהויות :  NLI: 987007298690605171
אנדרטת וולאס

| --- | --- |

 מידע כללי
 סוג:  מונומנט, אנדרטה, State Care Monument 
 על שם:  ויליאם וולאס
 מיקום:  סטירלינג (מחוז) 
 מדינה:  הממלכה המאוחדת 
 מפעיל:  Department for Communities 
 הקמה ובנייה
 תקופת הבנייה:  ?–1869
 תאריך פתיחה רשמי:  1869 
 אדריכל:  ג'ון תומאס רוצ'יד 
 סגנון אדריכלי:  אדריכלות סקוטית ברוניאלית 
 קואורדינטות:  56°08′20″N 3°55′05″W﻿ / ﻿56.13881°N 3.91802°W﻿ / 56.13881; -3.91802
 אתר רשמי
  (למפת סקוטלנד מוגדלת) אדינבורו גלאזגו אברדין פייזלי אייר פרת' אינוורנס לוכגילפהד דנדי איי שטלנד  אורקני האיים ההברידיים  אנגליה צפון אירלנד  אירלנד האוקיינוס האטלנטי  הים הצפוני אנדרטת וולאס(למפת סקוטלנד רגילה) אדינבורו גלאזגו אברדין פייזלי אייר פרת' אינוורנס לוכגילפהד דנדי איי שטלנד  אורקני האיים ההברידיים  אנגליה צפון אירלנד  אירלנד האוקיינוס האטלנטי  הים הצפוני אנדרטת וולאס
 
האנדרטה בתקופת הסתיו.
אנדרטת וולאס הלאומית או האנדרטה הלאומית לזכר וולאס (באנגלית: National Wallace Monument), המכונה בקיצור אנדרטת וולאס (Wallace Monument), היא מגדל הניצב בראש גבעת אבי קרייג, בסמוך לסטירלינג שבסקוטלנד, המהווה אנדרטה לזכרו של ויליאם וולאס, הגיבור הלאומי הסקוטי בן המאה ה-13.
היסטוריה

המגדל הוקם במהלך המאה ה-19 מתרומות שנאספו, במטרה לעורר את המודעות הלאומית הסקוטית בתקופה זו. בין התורמים היו גם בני לאומים שונים ובהם מנהיג איטליה ג'וזפה גריבלדי.
תחרות האדריכלים לתכנון האנדרטה החלה בשנת 1859, ואבן הפינה למבנה הונחה ב-24 ביוני 1861.
המגדל הושלם בשנת 1869 על פי תוכניותיו של האדריכל ג'ון תומאס רוצ'יד, בעלות של 18,000 ליש"ט.
גובהו של המגדל 67 מטרים והוא בנוי מאבן חול בסגנון ויקטוריאני נאו-גותי. 246 מדרגות מוליכות למרפסת התצפית בראש המגדל.
המגדל ניצב בראש גבעת אבי קרייג, בסמוך למנזר קמבוסקנת', ממנו צפה ויליאם וולאס על צבאו של אדוארד הראשון, מלך אנגליה המתקרב, לקראת קרב גשר סטירלינג.
באנדרטה מוזיאון ובו מוצגים הקשורים לוולאס ובהם חרב וולאס, וכן במגדל "חדר גיבורים" בו מוצגים פסליהם של גיבורים לאומיים של סקוטלנד.
פסל "לב אמיץ"

בשנת 1996 הפסל טום צ'רץ' פיסל פסל המכונה "חירות" המבוסס על הסרט "לב אמיץ" המבוסס על סיפור חייו של וולאס. דמותו של וולאס בפסל התבססה על מראהו של מל גיבסון המככב בסרט. הפסל הוצב בכניסה לאתר בשנת 1997, הושחת פעמים רבות על ידי תושבי המקום והוסר בשנת 2008.
הפסל "חירות" מעשה ידי טום צ'רץ'.
אלינור קרולי

| --- | --- |

 לידה:  8 בנובמבר 1991 (בת 32) קארדיף, הממלכה המאוחדת 
 מדינה:  הממלכה המאוחדת 
 תקופת הפעילות:  מ-2007 
 מקום לימודים:  Whitchurch High School 
 פרופיל ב-IMDb
 
אלינור קרולי (באנגלית: Elinor Crawley; נולדה ב-8 בנובמבר 1991) היא שחקנית ולשית.
ביוגרפיה

קרולי נולדה בקארדיף שבוויילס. כשהייתה בת 9 אובחנה כחולה בסוכרת מסוג 1. היא למדה בבית הספר התיכון ויטצ'רץ', והשתתפה בסדנת משחק The Workshop בקארדיף.
תפקידיה הידועים ביותר הם בדמות ת'יירי בסדרת הטלוויזיה "ויקינגים", ובדמות ססילי מיורק במיני-סדרה "מלכה לבנה".
ביוגרפיה > חיים אישיים

קרולי תומכת בארגון Diabetes UK התומך בחולי סוכרת בבריטניה.
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 2010 |  | Submarine | אבי סמוטס |  |
| 2014 |  | The Tap Tap Lady | ג'ניפר | סרט קצר |
| 2015 | מקום ושמו ברידג'נד | Bridgend | לורל |  |
| 2016 |  | The Thunderers | מארי |  |
| 2016 |  | Victrix | ויוויאן (גבירת האגם) |  |
| 2020 |  | Glia | קתרין דוורה |  |
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 2007 | הרפתקאות שרה ג'יין | The Sarah Jane Adventures | נערה בפרסומת של "Bubbleshock" | בפרק "Invasion of the Bane" |
| 2011 | דרקולה הצעיר | Young Dracula | תלמידה בבית ספר |  |
| 2011 |  | Tati's Hotel | דיזי |  |
| 2011 | אידיאלי | Ideal | ג'ס | סדרת טלוויזיה |
| 2012 | רופאים | Doctors | מילי באומן | בפרק "The Cat's Meow" |
| 2012 | עולם ללא קץ | World Without End | ג'ואן | מיני-סדרה |
| 2013 | מלכה לבנה | The White Queen | ססילי מיורק | מיני-סדרה |
| 2013–2015 | ויקינגים | Vikings | ת'יירי | עונה ראשונה; תפקיד אורח בעונה השלישית |
| 2014 | חוק וסדר: UK | Law & Order: UK | אבי גלנדון | בפרק "Hard Stop" |
| 2015 | שקרים פשוטים | Ordinary Lies | שרה-ג'יין | עונה שנייה |
| 2023 |  | Steeltown Murders | קרינה בת'ל הצעירה | מיני-סדרה |
הערות שוליים

↑  Elinor Crawley [@elinor_crawley] (8 בנובמבר 2015). "I've been so spoilt this year, thank you to @rebecca12488408 for my gorgeous gluten-free birthday cake! #24" (Tweet) – via Twitter. {{cite web}}:  (עזרה)
↑  Elinor Crawley [@elinor_crawley] (8 באפריל 2013). "@SarahBastien1 Yeh I'm from Cardiff :)" (Tweet) – via Twitter. {{cite web}}:  (עזרה)
↑  Crawley, Elinor (13 בנובמבר 2015). "Take Control this World Diabetes Day". Huffington Post UK. נבדק ב-23 במרץ 2016. {{cite web}}:  (עזרה)
↑  "Whitchurch High School Governors' Report 2009–10" (PDF). אורכב מ-המקור (PDF) ב-8 באפריל 2016. נבדק ב-23 במרץ 2016. {{cite web}}:  (עזרה)
↑  "Learn how to become an actor in Cardiff Bay". www.the-work-shop.co.uk.
↑  "ELINOR CRAWLEY". Diabetes UK. נבדק ב-23 במרץ 2016. {{cite web}}:  (עזרה)
אסף צרויה

| --- | --- |
אין תמונה חופשית
 לידה:  1979 (בן 45 בערך) רמלה, ישראל
 תקופת הפעילות:  מ-2000
 עיסוק:  מלחין, מוזיקאי, מפיק מוזיקלי, מעבד מוזיקלי
 סוגה:  פופ, מוזיקה מזרחית
 שיתופי פעולה בולטים:  עומר אדם, לירן דנינו, מוטי טקה, משה פרץ, אבי אוחיון, פאר טסי, דקלון, אייל גולן, עדן בן זקן
 
אסף צרויה (נולד ב-1979) הוא מלחין, מוזיקאי, מפיק ומעבד מוזיקלי ישראלי.
ביוגרפיה

אסף צרויה נולד ב-1979 בעיר רמלה. בגיל 12, שלחו את צרויה הוריו ללמוד לנגן על גיטרה. צרויה ניגן בקונסרבטוריון העירוני של רמלה והופיע בקונצרטים שונים כבר בתור ילד. בשנות האלפיים, הקים יחד עם חמישה חברים נוספים להקת רוק אתנית בשם "האוזן של ווינסט". הלהקה הופיעה ברחבי הארץ והמשיכה לפעול עד לשירותם הצבאי של חברי הלהקה.
ב-2011 הקים צרויה אולפן הקלטות בעיר תל אביב-יפו. כעבור שנתיים, עזב את האולפן והקים אולפן נוסף בקריית עקרון. באותה שנה, הוציאה מרגלית צנעני את הסינגל "ילד" שהלחין צרויה למילותיו של אבי אוחיון.
ב-2013 הפיק את אלבומו השלישי של הזמר עומר אדם, "מוזיקה ושקט", תוך שהלחין את רוב שירי האלבום, למילותיו של אבי אוחיון. האלבום זכה במעמד "אלבום זהב" על מכירת 20,000 עותקים. לאחר מכן, המשיך צרויה לעבוד עם אדם תוך שהלחין לו שירים רבים שזכו אף הם להצלחה רבה.
ב-2014 יצא שיר הנושא של הסדרה "זגורי אימפריה", שבוצע על ידי עומר אדם, נכתב על ידי מאור זגורי והולחן על ידי אבי אוחיון וצרויה. בהמשך השנה, יצא אלבומו של פאר טסי, "כוחה של אהבה", מתוכו הפיק את השיר "אל תהיי עצובה", שהגיע למקום התשיעי במצעד השבועי של מדיה פורסט.
ב-2015 יצא להיטו של הזמר דודו אהרון, "טרמינל 3", שהלחין צרויה לצד אבי אוחיון ודודו אהרון. השיר זכה להצלחה מסחרית רבה והגיע בשיאו למקום התשיעי במצעד הפזמונים השבועי של רשת ג' וזכה בפרס אקו"ם לשיר השנה. באותה השנה, יצא שירו של אייל גולן, "שישי בצהריים" שהלחין צרויה. השיר הגיע למקום החמישי במצעד השנתי של גלגלצ.
באוגוסט 2015 יצא אלבומו של עומר אדם, "מודה אני", בו הלחין את מרבית השירים. בין השירים שהלחין ניתן למנות את "אז הלכתי" ו"מודה אני", שזכה להצלחה רבה במצעדי הפזמונים.
ב-2016 יצא שירו של עומר אדם, "אחרי כל השנים", שעיבד והפיק צרויה. באותה שנה, זכה צרויה לצד כותב השיר אבי אוחיון ואדם עצמו בפרס אקו"ם ל"שיר השנה". ב-2017 יצא האלבום "אחרי כל השנים", בו נכלל השיר, שהפיק צרויה במלואו.
ב-2019 יצא אלבומו ה-22 של אייל גולן, "הפוך מהיקום", מתוכו הלחין את השיר "כמו בספרים ההם".
ב-2020 יצא אלבומו השישי של עומר אדם, "Omer", מתוכו הלחין והפיק צרויה את השירים "חברות שלך" ו"פעם בחיים".
ב-2023 יצא אלבומו השביעי של עומר אדם, "סוף העולם", מתוכו הלחין והפיק צרויה את השיר "קומה 58".